નયનેશભાઈ : હું ઘણીવાર તુષાર શુક્લને મોકલું, એ ચેન્જ કરી આપે અને ઘણીવાર એ ના પાડે કે આને એમનું એમ રહેવા દો. ઉર્દુમાં એને ઇસ્લા કહે છે. એટલે નવો શાયર કોઇ ગઝલ લખે તો એ મોટા કવિઓ પાસેથી એને મઠારવા માટે આપે, તેને ઇસ્લા કરાવ્યું કહેવાય. એટલે ઘણીવાર એ કહી દે કે આ માલ પાકો છે, જવા દો. તો ક્યારેક આવું જાડું જાડું કમ્પોઝ કરવાનું હોય, તો ચાલી જાય. પણ ક્યારેક ઝીણું ઝીણું – એટલે કે આજે તારો કાગળ મળ્યો જેવી રચના હોય, તો એની પંક્તિઓ સ્પર્શી જાય, ત્યારે એનું કમ્પોઝીશન કરવું ગમે. એટલે જેમ કવિતાઓના શબ્દોની પદ્ધતિ બદલાય છે, એમ હું સંગીતને નવા અંદાજમાં રજૂ કરવાનો પ્રયત્ન કરું છું. હલકું નહીં, પણ હળવું સંગીત પીરસવું ગમે છે.